CELEX: 32019D0082
Language: el
Date: 2019-01-17 00:00:00
Title: Εκτελεστική απόφαση (ΕΕ) 2019/82 της Επιτροπής, της 17ης Ιανουαρίου 2019, για την τροποποίηση του παραρτήματος της εκτελεστικής απόφασης (ΕΕ) 2016/2009 για την έγκριση των προγραμμάτων εμβολιασμού κατά της οζώδους δερματίτιδας που υπέβαλαν τα κράτη μέλη [κοινοποιηθείσα υπό τον αριθμό C(2019) 105] (Κείμενο που παρουσιάζει ενδιαφέρον για τον ΕΟΧ)

21.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 18/48
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/82 ΤΗΣ ΕΠΙΤΡΟΠΗΣ
         της 17ης Ιανουαρίου 2019
         για την τροποποίηση του παραρτήματος της εκτελεστικής απόφασης (ΕΕ) 2016/2009 για την έγκριση των προγραμμάτων εμβολιασμού κατά της οζώδους δερματίτιδας που υπέβαλαν τα κράτη μέλη
         
            
               [κοινοποιηθείσα υπό τον αριθμό C(2019) 105]
            
         
         (Τα κείμενα στη βουλγαρική, την ελληνική και την κροατική γλώσσα είναι τα μόνα αυθεντικά)
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς ελέγχους που εφαρμόζονται στο ενδοενωσιακό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Έχοντας υπόψη την οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων (3), και ιδίως το άρθρο 19 παράγραφος 1 στοιχείο α), παράγραφος 3 στοιχείο α) και παράγραφος 6,
         Εκτιμώντας τα ακόλουθα:
         
                     (1)
                  
                  
                     Η οδηγία 92/119/ΕΟΚ θεσπίζει γενικά μέτρα ελέγχου που πρέπει να εφαρμόζονται σε περίπτωση εμφάνισης εστίας ορισμένων ασθενειών των ζώων, συμπεριλαμβανομένης της οζώδους δερματίτιδας. Σ' αυτά τα μέτρα ελέγχου περιλαμβάνεται ο καθορισμός ζωνών προστασίας και επίβλεψης γύρω από τη μολυσμένη εκμετάλλευση, καθώς και ο επείγων εμβολιασμός σε περίπτωση εμφάνισης εστίας οζώδους δερματίτιδας ως συμπλήρωμα σε άλλα μέτρα ελέγχου.
                  
               
                     (2)
                  
                  
                     Τον Αύγουστο 2015 επιβεβαιώθηκε για πρώτη φορά κρούσμα οζώδους δερματίτιδας στην Ελλάδα. Το 2016 σημειώθηκαν κρούσματα οζώδους δερματίτιδας στη Βουλγαρία και επιπλέον κρούσματα στην Ελλάδα, καθώς και σε αριθμό γειτονικών τρίτων χωρών. Το 2017 διαπιστώθηκε η παρουσία οζώδους δερματίτιδας σε μικρότερο βαθμό στη Νοτιοανατολική Ευρώπη, με υποτροπή μεγάλης έκτασης της νόσου στην Αλβανία και με λίγες σποραδικές επιπλέον εστίες στην Ελλάδα και την πρώην Γιουγκοσλαβική Δημοκρατία της Μακεδονίας.
                  
               
                     (3)
                  
                  
                     Για την αντιμετώπιση των εστιών οζώδους δερματίτιδας, τα πληγέντα κράτη μέλη, η Ελλάδα και η Βουλγαρία, καθώς και οι πληγείσες γειτονικές τρίτες χώρες, εφάρμοσαν προγράμματα μαζικού εμβολιασμού των ζώντων βοοειδών και των αιχμάλωτων άγριων μηρυκαστικών. Το 2016 και το 2017 η Κροατία, στην οποία δεν είχαν εμφανιστεί έως τότε κρούσματα οζώδους δερματίτιδας, εφάρμοσε και αυτή πρόγραμμα μαζικού εμβολιασμού κατά της οζώδους δερματίτιδας, ως προληπτικό μέτρο δεδομένης της επιδημιολογικής κατάστασης στα γειτονικά κράτη μέλη και τις τρίτες χώρες. Τα προγράμματα εμβολιασμού κατά της οζώδους δερματίτιδας στην Ελλάδα, τη Βουλγαρία και την Κροατία εγκρίθηκαν από την Επιτροπή με την εκτελεστική απόφαση (ΕΕ) 2016/2009 της Επιτροπής (4), ενώ τα εν λόγω τρία κράτη μέλη παρατίθενται δεόντως στο παράρτημα της εν λόγω πράξης ως κράτη που έχουν υποβάλει προγράμματα εμβολιασμού κατά της οζώδους δερματίτιδας.
                  
               
                     (4)
                  
                  
                     Το 2018 σημειώθηκε περαιτέρω βελτίωση της επιδημιολογικής κατάστασης όσον αφορά την οζώδη δερματίτιδα και κανένα κράτος μέλος ή γειτονική τρίτη χώρα στη Νοτιοανατολική Ευρώπη δεν ανέφερε κρούσμα οζώδους δερματίτιδας, εκτός από την Τουρκία. Κατά τη διάρκεια του ίδιου έτους, συνεχίστηκε ο μαζικός εμβολιασμός κατά της οζώδους δερματίτιδας σε όλα τα κράτη μέλη και τις γειτονικές τρίτες χώρες της Νοτιοανατολικής Ευρώπης που είχαν πληγεί από την οζώδη δερματίτιδα.
                  
               
                     (5)
                  
                  
                     Από τις αρχές του 2018, η Κροατία σταμάτησε τον εμβολιασμό κατά της οζώδους δερματίτιδας δεδομένης της θετικής επιδημιολογικής κατάστασης στο εν λόγω κράτος μέλος και σε γειτονικές χώρες. Αντίθετα, η Κροατία άρχισε να εφαρμόζει πρόγραμμα επιτήρησης της οζώδους δερματίτιδας το οποίο εγκρίθηκε από την Επιτροπή. Το εν λόγω πρόγραμμα επιτήρησης περιλαμβάνει κλινική, ιολογική και ορολογική επιτήρηση, με έμφαση στις περιοχές υψηλού κινδύνου που βρίσκονται κοντά στα κράτη μέλη και τις γειτονικές τρίτες χώρες όπου έχουν αναφερθεί εστίες οζώδους δερματίτιδας τα τελευταία έτη. Σύμφωνα με έκθεση που υπέβαλε η Κροατία στην Επιτροπή στις 13 Οκτωβρίου 2018, τα αποτελέσματα της κλινικής, ιολογικής και ορολογικής επιτήρησης δείχνουν ότι δεν υπάρχουν αποδεικτικά στοιχεία για την παρουσία οζώδους δερματίτιδας στην επικράτειά της.
                  
               
                     (6)
                  
                  
                     Κατά συνέπεια, η Κροατία δεν θα πρέπει πλέον να περιλαμβάνεται στον κατάλογο των κρατών μελών με εγκεκριμένο πρόγραμμα εμβολιασμού κατά της οζώδους δερματίτιδας, εφόσον δεν πραγματοποιείται πλέον εμβολιασμός κατά της οζώδους δερματίτιδας στο εν λόγω κράτος μέλος.
                  
               
                     (7)
                  
                  
                     Συνεπώς, το παράρτημα της εκτελεστικής απόφασης (ΕΕ) 2016/2009 θα πρέπει να τροποποιηθεί αναλόγως.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το παράρτημα της εκτελεστικής απόφασης (ΕΕ) 2016/2009 αντικαθίσταται από το κείμενο του παραρτήματος της παρούσας απόφασης.
         
         
            Άρθρο 2
            Η παρούσα απόφαση απευθύνεται στη Δημοκρατία της Βουλγαρίας, την Ελληνική Δημοκρατία και τη Δημοκρατία της Κροατίας.
         
         
            Βρυξέλλες, 17 Ιανουαρίου 2019.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  ΕΕ L 62 της 15.3.1993, σ. 69.
         
            (4)  Εκτελεστική απόφαση (EE) 2016/2009 της Επιτροπής, της 15ης Νοεμβρίου 2016, για την έγκριση των προγραμμάτων εμβολιασμού κατά της οζώδους δερματίτιδας που υπέβαλαν τα κράτη μέλη (ΕΕ L 310 της 17.11.2016, σ. 66).
      
      
         
            ΠΑΡΑΡΤΗΜΑ
            
               
                  
                     «ΠΑΡΑΡΤΗΜΑ
                     
                                 —
                              
                              
                                 Το πρόγραμμα εμβολιασμού που υποβλήθηκε από την Ελλάδα.
                              
                           
                                 —
                              
                              
                                 Το πρόγραμμα εμβολιασμού που υποβλήθηκε από τη Βουλγαρία.
                              
                           
               »